b'\n_START_ARTICLE_\nBellmunt d\'Urgell\n_START_SECTION_\nL\'escola\n_START_PARAGRAPH_\nLes antigues escoles del poble de Bellmunt no estaven on s\xc3\xb3n les actuals, al carrer de Dom\xc3\xa8nec Cardenal. L\'escola de nens era a la pla\xc3\xa7a Major, damunt del forn de pa, i la de nenes es trobava a la placeta a Ca l\'Aman\xc3\xa7, que actualment \xc3\xa9s la casa del Ramon Regu\xc3\xa9 de cal Pinxo._NEWLINE_L\'actual escola de Bellmunt es va construir en temps de la Dictadura del general Primo de Rivera, i constava de dues classes, una per als nens, amb un mestre, i l\'altra per a les nenes, amb una mestra. _NEWLINE_El 10 de gener del 1929 es va inaugurar l\'escola, juntament amb la font del poble i la carretera de Penelles. Van venir per a la inauguraci\xc3\xb3 el Governador Civil, el Governador Militar, el bisbe de Lleida, el president de la Diputaci\xc3\xb3 provincial, el president de la Uni\xc3\xb3 Patri\xc3\xb2tica, el Cap-Delegat Governatiu, l\'enginyer en cap de la Diputaci\xc3\xb3 i l\'inspector en cap de Primer Ensenyament. _NEWLINE_Com a curiositat cal destacar que pels voltants de l\'any 1956, els mestres es despla\xc3\xa7aven, i no feien classe el dilluns al mat\xc3\xad. A la tarda, els nens i nenes anaven a esperar la senyoreta a Penelles i venien cap a Bellmunt a peu. Per recuperar aquest mat\xc3\xad, feien classe el dissabte. Al mat\xc3\xad, a la classe de les nenes es feien labores, i a la tarda les dues classes deien el rosari. En acabar es netejaven les classes per torns. _NEWLINE_Al Centre de Bellmunt d\'Urgell es va atribuir la denominaci\xc3\xb3 espec\xc3\xadfica de "Sant Bartomeu" l\'any 1993. El col\xc2\xb7legi compta amb tres aules: Una per als nens d\'Educaci\xc3\xb3 Infantil i Cicle Inicial, l\'altra per als nens de Cicle Mitj\xc3\xa0 i Cicle Superior, i una tercera classe per als mestres itinerants. _NEWLINE_El dia 15 de maig del 2004 se celebr\xc3\xa0 el 75\xc3\xa8 aniversari de la inauguraci\xc3\xb3 de les escoles.'